# התגלמות העולם הבא בעולם הזה

## הרב משה סתיו שליט"א

*הקדמת בעל החינוך- שיעור ראשון*

**שכר העולם הבא**

"ואם ישאל עוד, אחר שאמרת כי עיקר הכל והחלק הנבחר הם עם ישראל, איך הדבר שהם סובלי הגלות והצרות מעולם. התשובה, ידוע הדבר ומפורסם בין בני העולם כי אדון הכל ברא שני עולמות, עולם הגופות ועולם הנשמות, ועולם הגופות כאפס ותוהו נחשב כנגד עולם הנשמות, שזה כצל עובר וזה קיים לעדי עד. ועל כן בהיות הנפש עיקר האדם והדבר הקיים שבו ונשאר לעדי עד, והגוף כלי לנפש, משמש אליה זמן מועט ואחר כן נפסד ונאלח, הנחיל ה' לעמו עולם הנשמות, שהוא עולם נצחי ולתענוג שבו אין שיעור..."

אנו יודעים שיש שני עולמות וברור שהמציאות העיקרית היא עולם הבא, ולכן הקב"ה נתן לישראל דווקא את עולם הנצח.

לעתים קשה לאנשים, במיוחד לצעירים, לקבל תשובה כזאת. הם מרגישים שהדיבור על העולם הבא, הוא בגדר התחמקות, משום שזהו דבר שלא ניתן להשיגו.

אחת הנקודות שחשוב מאוד להדגיש על מנת לבסס את מציאותו וחשיבותו של עולם הבא היא שניתן לראות את העולם הבא בתוך העולם הזה.

לדוגמא, ניתן לראות שבעולם הזה אנשים מעדיפים תענוגות של כבוד והימנעות מבושה על גבי הנאות גופניות. אדם שמגיע לאירוע יוקרתי ורואה מיני מעדנים מגרים, אע"פ שהוא מתאווה אליהם הוא בדר"כ ימנע מלאכול יותר מדי, על מנת שלא להיתפס בעיני הבריות כחסר נימוס וכתאוותן. הסיבה לכך היא שהתאווה לתענוג הכבוד הוא גדול מהכוח שמניע את האדם להנאות גופניות.

וכן רואים לפעמים אנשים שמוכנים להקריב דברים גדולים על מנת להשיג נקמה, לעיתים מקדישים לכך שנים ותוך כדי כך מוותרים על כל מיני הנאות גופניות, והכל על מנת להשיג רגע אחד של נקמה. הערכים של נצח, משחקים משחק יותר גדול מהנאות הגשמיות, אפילו אצלנו בעולם הגשמי.

וכן גם ספורטאים אולימפיים, חיים את כל חייהם כאשר המטרה של הניצחון בתחרות עומדת לעיניהם בכל רגע ורגע. הם ניזונים בדיאטה מיוחדת וקפדנית, מקדישים את מרבית זמנם באימונים ונמנעים מכל פעילות שפוגעת בדרך למטרה שלהם. כאשר הם מזניחים לרגע את גופם, הם מאבדים את כל מה שהשיגו, ולכן הם חייבים להתמיד באופן אובססיבי. חלק מענפי הספורט הללו מזיקים לגופם של הספורטאים ומקצרים את חייהם בברור, ואע"פ שהם מודעים לכך, הם מוכנים להקריב זאת בשביל רגע של תהילה. כל הדוגמאות הללו, מעידים בברור שאת רוב בני האדם מנחים ערכים גדולים יותר מתאוות הגוף.

הסיבה לדבר זה, הוא משום שאצל האדם ישנה נטייה טבעית לרוחניות, אך רוב רובם של בניי האדם מספקים את הנטייה הזאת ע"י רוחניות מזויפת. בענייני הגוף, היצר- הרע נותן לאדם דמיונות שיש מטרה אחרת ביצרים שיש לו. כל יצריו של האדם הם אך ורק בשביל קיומו, אך לעיתים, על ידי דמיונו, הוא חושב שיש בתאווה מטרה מצד עצמה.

אחד הדברים שמאוד חשובים לאדם זה שמו. אפילו הרשעים והשפלים הגדולים באדם ייחסו חשיבות רבה לדרך שבה העולם רואה אותם. אפילו היטלר, ימ"ש, בסוף המלחמה, כאשר כבר היה בדעתו להתאבד, עדיין ניסה להסביר את עצמו לאנשים אחרים, לדורות הבאים. למה? כי חשוב לו שיזכר בעיני הבריות בצורה מכובדת. אומנם יש אפיקורסים שניסו לתת כל מיני ביאורים נטולי רוחניות לנטייה הכ"כ חזקה הזאת שבוערת בכל אדם אף על ערש דווי, אך ההסבר האמיתי לתופעה הוא שברור לכל אדם בתוך תוכו שהסיפור איננו נגמר לאחר שהוא מת. האדם איננו מוכן לקבל כעובדה שכל מה שהוא זה צירוף מקרי של כמה חומרים, שיתפרדו ברגע שימות, הוא תופס שיש בו דבר נצחי שאיננו מוגבל למקום וזמן.

הגמ' בפרק חלק עוסקת בעניין תחיית המתים, ודורשת שם הגמ' (סנהדרין צב.):

"והלא דברים קל וחומר: ומה רחם שמכניסין בו בחשאי - מוציאין ממנו בקולי קולות, שאול שמכניסין בו בקולות - אינו דין שמוציאין ממנו בקולי קולות? מיכן תשובה לאומרין אין תחיית המתים מן התורה."

בק"ו הזה יש עניין עמוק. אם נשים לב נראה, שכל אדם מקפיד לעשות בגלוי רק דברים שיש בהם ערך רוחני, אבל דברים נטולי רוחניות נעשים בסתר. רוב בני האדם אוכלים בצנעה יחסית, עושים צרכיהם בסתר, ולעומת זאת כל דבר שיש בו מימד רוחני נעשה אף ברבים.

תהליך יצירת הולד, הזיווג, הוא תהליך מורכב משום שיש בו מימד גשמי וגם מימד רוחני. מצד אחד הולד הוא המשך של ההורים וע"י יצירתו ישנו המשך לקיום העולם, אך מצד שני הפעולה עצמה הינה משותפת לבני האדם ולבעלי חיים ומשום כך היא פעולה גשמית מובהקת. לכן ההתייחסות לתהליך הינו אמביוולנטי, מצד אחד המעשה עצמו שגרם ליצירת הולד נעשה בסתר, אבל ההולדה עצמה מתפרסמת בגלוי.

קבורת האדם נעשית בגלוי. אם הקבורה הייתה בסה"כ היפטרות מגוף שאין בו צורך, בני אדם היו קוברים בצנעה, כמו שהם הולכים לשירותים בסתר. עצם העובדה שהקבורה הינה מפורסמת וגוליה, מעידה על כך שיש בקבורה מימד רוחני.

א"כ, לכל אדם מונח בטבעו שהעיקר בחיים הם הדברים שיש להם משמעות לדורות.

**מידת הדין**

"ואם ישאל השואל עוד, ולמה לא נתן האל לעמו אשר בחר שני מנות, תענוג עולם הגופות ועולם הנשמות. התשובה, כי ידוע לכל בעל שכל שאי אפשר לבעל חומר לעולם מבלי שיחטא"- עצם העובדה שהאדם הוא גשמי מכריחה שהאדם יחטא.

"וממדות האל ברוך הוא הקבועות עדי עד היא מידת הדין, והיא תחייב כל בעל שכל ללכת בדרך השכל ובנטותו להתחייב למלך,"-

יש אנשים טיפשים השואלים, אם הקב"ה הוא כ"כ טוב, למה הוא נוהג במידת הדין? למה אינו מוותר? על כן מבאר בעל החינוך שמידת הדין איננה תכונה של הקב"ה, מידת הדין היננה דבר אמיתי וקבוע. אם הקב"ה לא היה מנהיג את העולם במידת הדין, היה זה מפר את כל הסדר בעולם, את כל הצדק הבסיסי.

המידות שבהם ברא הקב"ה בעולמו, אינם רק דברים שניתן לקרוא עליהם על מנת ללומדם, אלא הם ניתנים לתפישה ע"י ההסתכלות בעולם. היות והקב"ה ברא את העולם במידת הדין, כל אדם יכול למצוא בעצמו את הדין בתוך העולם. אפילו ילדים קטנים מודעים לצורך בצדק, לעיתים שומעים אותם טוענים 'זה לא פייר' וכדו'... מי הכניס בהם את החוש הזה? מניין האינסטינקט לצדק? התשובה היא שמכיוון שהקב"ה ברא את העולם במידת הדין והצדק, ממילא זה מונח באופן טבעי בכל דבר ודבר בבריאה. במידה מסוימת זה קיים אפילו אצל בעלי חיים. מידת הדין מחייבת כל בעל שכל להתנהג ביושר.

**ימות המשיח**

"ואחר שחייבה מידת הדין, לפטור בלא כלום אי אפשר שכבר יצא חייב מבית מידת הדין, ועל כן מחסדי השם עלינו שם חלקנו לצרף החטא ממנו בעולם הזה הנפסד, להיות נפשותינו נקיות וקיימות בעולם הנשמות, שיפה שם שעה אחת מכל חיי העולם הזה."

הקב"ה יצר מציאות שבה נוכל לקבל ע"פ מידת הדין את הראוי לנו בעולם הזה ובעולם הבא.

"ואולם יש להאמין שיגיע זמן שנזכה לשני המנות, והם ימות המשיח. "

צריך להבין, למה יש צורך בביאת המשיח? למה לא די בכך שהאדם יעמוד בנסיונות בעולם הזה ויזכה להתענג בשכר בעולם הבא? למה התורה מבטיחה לנו שיהיה שכר רוחני בעולם הזה? ומעבר לכך, למה קבע הרמב"ם את היסוד של ביאת המשיח כאחד מעיקרי האמונה?

התשובה לכך הוא שכל מה שברא הקב"ה, נברא בשלמות, ואם באמת העולם הזה היה ממשיך לאורך כל הזמן להתקיים באופן שאנו מכירים כיום, היה זה עולם לא מושלם. שהרי אם כל השכר בעולם הבא, העולם הזה הוא רק מעין תחנת מעבר, שאין בו שום שלימות מצד עצמו. ולכן גם בעולם הזה ישנו מציאות של שלימות. צריכים אנו להאמין שגם הגשמיות בעולם הזה מובילה בסופו של דבר לשלמות וכאשר אנשים חיים בתודעה זאת הם זוכים גם לחיות את חיי העולם הזה ברמה יותר גבוהה.

מסיבה זאת, אנשים שאין להם תוכן רוחני בחייהם אינם זוכים לאושר אמיתי. הוכח באופן מדעי באוניברסיטאות שונות, שאנשים שמתפללים מדי יום, והרוחניות תופסת מקום גדול בחייהם, חיים באושר, מכיוון שרק הם מרגישים מקצת מהשלמות שיש בעולם.